वास्तव में इसरो के वैज्ञानिक १०४ उपग्रहों के प्रमोचन करने की तैयारी में जुटे थे। इसमें अमरीका के दो बड़े उपग्रह भी थे तथा इन उपग्रहों के आधार पर उपकरण बे बनाई गई थी। दिसम्बर २०१६ में अमरीका ने यह समझौता रद्द कर दिया। अब समस्या यह थी कि उपकरण बे में जो जगह बनाई गई थी, वहाँ पर क्या फिट किया जाये। प्रमोचन में मात्र ६० दिन ही बाकी थे जो एक नये उपग्रह को बनाने में बेहद कम था। दूसरी ओर मिशन टालना भी मुश्किल था। ऐसे समय में इसरो की दो वैज्ञानिक महिलाओं - जी। मंगलन और जयश्री जना भट्टाचार्य ने बताया कि ‘‘हमने नया उपग्रह बनाना ही तय किया। हर दिन २२ घण्टे काम किया। रिकार्ड डेढ़ महीने में टास्क पूरा कर दिखाया। यद्यपि मिशन सफल होने तक डर बना रहा कि जल्दबाजी में कोई चूक न हो गई हो।’’ जी। मंगलन ने बताया, ‘‘उपग्रह तो बन गये लेकिन प्रमोचन में कुछ ही दिन का समय बचा था तथा गुणवत्ता जाँच का काम अभी बाकी था। यह काम मेरे पास था। इतने समय में हर उपग्रह के उपकरण, सॉफ्टवेयर, सेटिंग की जाँच करना काफी मुश्किल काम था। एक चूक इसरो की पूरी कोशिश एक पल में बेकार कर सकती थी। जब आप इतिहास रचने वाले हों, तब कभी नहीं चाहेंगे कि आपके कारण कोई गड़बड़ी हो। ऐसे मौको पर कई दिन तक भूख नहीं लगी। सोते समय भी दिमाग में मिशन ही चलता था। आखिर के ७ दिनों में टीम के कई सदस्य तीन दिन घर नहीं गये। मिशन ऐतिहासिक रहा लेकिन मंगलयान मिशन के प्रमोचन को मैं कभी नहीं भूल सकती थी। उस समय मैं सतीश धवन अन्तरिक्ष केन्द्र में उपग्रह अनुवर्तन टीम की हेड थी।’’